钦定古今图书集成/明伦汇编/官常典/第139卷 > 邰
## 钦定古今图书集成/明伦汇编/官常典/第139卷 > 邰

帝舜褒赏勋爵，益封后稷，《邰》国始大。

按《诗经大雅》：“厥初生民，时维姜嫄，生民如何，克禋克
祀，以弗无子。履帝武敏歆，攸介攸止，载震载夙，载生
载育，时维后稷，诞弥厥月，先生如达，不拆不副，无菑
无害，以赫厥灵。上帝不宁，不康禋祀，居然生子，诞寘
之隘巷，牛羊腓字之，诞寘之平林，会伐平林，诞寘之
寒冰，鸟覆翼之。鸟乃去矣，后稷呱矣，实覃实𬣙，厥声”
载路。诞实匍匐，克岐克嶷，以就口食。蓺之荏菽，荏菽
斾媙，禾役穟穟，麻麦幪③瓜，瓞唪唪诞。后稷之穑，有
相之道，茀厥丰草，种之黄茂，实方实苞，实种实褒，实
发实秀，实坚实好，实颖实栗。即有邰家室，诞降嘉种。
维秬维秠，维穈维𦬊。恒之秬秠，是获是亩；恒之穈𦬊，
是任是负，以归肇祀，诞我祀如何？或舂或揄，或簸或
蹂。释之叟叟，烝之浮浮。载谋载惟，取萧祭脂，取羝以
軷。载燔载烈，以兴嗣岁，卬盛于豆。于豆于登，其香始
升。上帝居歆，胡臭亶时，后稷肇祀，庶无罪悔，以迄于
今。

〈传〉邰，《姜嫄》之国也。尧见天因邰而生后稷，故封后稷于邰，命使事天以显神，顺天命耳。〈笺〉以此成功，尧改封于邰，就其成国之家室，无变更也。〈疏〉此邰为后稷之母家，其国当自有君。所以得封后稷者，或时君绝灭，或迁之他所也。郑以姜嫄之夫先为二王之后，是先有国，故言改封。其封早晚，亦无明文。《中候握河纪》云：“尧即政七十年，受《河图》。其末云：‘斯封稷、契，皋陶赐姓号’。”注云：“或云七十二年，斯此封。”三臣止言封号，不道其时即封，此言成功，盖治水毕后，地平天成之时也。稷之功成，实在尧世。其封于邰，必是尧之封矣。故此笺及传皆以为尧。《周本纪》云：“禹封弃于邰，号曰后稷。”以后稷之号亦起舜时，其言不可信也。

按《商颂·长发》篇传疏《中候握河纪》云：“斯封稷、契、皋陶，
赐姓号。”是尧封之也。考《河命》说舜之事云：“褒赐群臣，
赏爵有功。稷、契、皋陶益土地。”是舜益地为大国也。自
殷以上，大国百里。

按：《史记周本纪》：“后稷母有邰氏女曰姜嫄。”

〈注〉正义曰：邰，天来反。亦作“漦”，同。《说文》云：邰，炎帝之后，姜姓，封邰。周弃外家

践之，践之而身动如孕者。居期而生子，以为不祥，弃
之隘巷，马牛过者，皆辟不践，徙置之林中，适会山林
多人，迁之而弃渠中。冰上飞鸟以其翼覆荐之，姜嫄
以为神，遂收养长之。初欲弃之，因名曰弃。弃为儿时，
屹如巨人之志。其游戏好种树麻、菽，麻、菽美。及为成
人，遂好耕农，相地之宜，宜谷者稼穑焉，民皆法则之。
帝尧闻之，举弃为农师，天下得其利，有功。帝舜曰：“弃，
黎民始饥，尔后稷播时百谷。”封弃于邰，号曰后稷，别
姓姬氏。

按《路史》：“帝喾高辛氏上妃，有骀氏，曰姜嫄。清静专一，
而好稼穑，衣帝衣履。帝敏居期而生弃。弃惟元子，披
颐象亢，弃之每异，嫄乃收之。爰名曰弃，而字之曰度
辰。性敷而仁，戏惟稷黍，长研耕稼，为唐天官。及事虞
夏，以耕织为本。”虞帝乃国之漦，号后稷。勤百谷而山
死取姞人，是生漦茧，世济其德。漦茧生叔均，是代其
父。及稷播谷，是为田祖。自商以来祀之，世为后稷。
夏帝癸二十二岁，公刘卜国于豳。

按《诗经大雅》：《笃公刘》：“匪居匪康，迺埸迺疆，迺积迺仓，
迺裹糇粮。于橐于囊，思辑用光。弓矢斯张，干戈戚扬。
爰方启行，《笃公刘》，于胥斯原，既庶既繁，既顺迺宣，而
无永叹。陟则在𪩘，复降在原。何以舟之？维玉及瑶，鞞
琫容刀，《笃公刘》：逝彼百泉，瞻彼溥原。迺陟南冈，乃觏
于京。京师之野，于时处处，于时庐旅，于时言言，于时”
语语，笃《公刘》，于京斯依，跄跄济济，俾筵俾几，既登乃
依，乃造其曹。执豕于牢，酌之用匏，食之饮之，君之宗
之，笃公刘，既溥既长，既景迺冈，相其阴阳，观其流泉，
其军三单，度其隰原，彻田为粮，度其夕阳，豳居允荒，
笃《公刘》，于豳斯馆，涉渭为乱，取厉取鍜，止基迺理，爰
众爰有，夹其皇涧，愬其过涧，止旅迺《密芮》鞫之即。

〈朱注〉召康公以成王将莅政当戒以民事，故咏《公刘》之事以告之。

按《国语》：“昔我先王世后稷官，以服事虞夏。及夏之衰，
弃稷弗务。我先王不窋，用失其官，而自窜于戎狄之
间，不敢怠弃，时序其德，纂修其绪，修其训典，朝夕恪
勤，守以惇笃，奉以忠信，奕世载德，不忝前人。”

按《史记·周本纪》：“后稷之兴，在陶唐、虞、夏之际，皆有令
德。后稷卒，子不窋立。不窋末年，夏后氏政衰，去稷不
务不窋以失其官，而奔戎狄之间。不窋卒，子鞠立。鞠
卒，子公刘立。公刘虽在戎狄之间，复修后稷之业，务
耕种，相地宜，自漆沮渡渭，取材用，行者有资，居者有
畜积，民赖其庆，百姓怀之，多徙而保归焉。”

按《汉书娄敬传》：“周之先自后稷，尧封之邰，积德絫善
十馀世，公刘避桀居豳。”

按：《通鉴前编》：“夏后癸二十有二岁，公刘迁国于豳，
公刘子庆节始国于豳。”

按：《史记周本纪》：“公刘子庆节立国于豳。”

按《路史》：“公刘生庆节，始国于邠。”

商帝祖乙十祀，命豳侯高圉。

按《史记周本纪》：“庆节卒，子皇仆立。皇仆卒，子羌弗立。
羌弗卒，子毁隃立。毁隃卒，子公非立。公非卒，子高圉
立。”

按：《竹书纪年》：“祖乙十五年，命邠侯高圉。”

按《路史》，“庆节生皇仆，皇仆生弗差，弗差生伪隃，伪隃
生公非，公非生辟方，辟方生高圉，高圉能帅稷者，周
人报焉。”

帝《盘庚》十九祀，命豳侯亚圉。

按《史记周本纪》：“高圉卒，子亚圉立。”

按：《竹书纪年》：“盘庚十九年，命邠侯亚圉。”

按《路史》，“高圉生侯牟，侯牟生亚圉。”

帝祖甲十三祀，命豳侯组绀。

按：《史记周本纪》：“亚圉卒，子公叔祖类立。”

按：《竹书纪年》：“祖甲十三年，命邠侯组绀。”

按《路史》：“亚圉卒，弟云都立，生叔组绀，是为祖类。
帝小乙二十六祀，亶父迁于岐山，改国号周。”

按《诗经大雅·绵篇》：“绵鴂瓜瓞，民之初生，自土沮漆。古
公亶父，陶复陶穴，未有家室。古公亶父，来朝走马。率
西水浒，至于岐下。爰及姜女，聿来胥宇。周原膴膴，菫
荼如饴。爰始爰谋，爰契我龟。曰止曰时，筑室于兹。迺
慰迺止，迺左迺右，迺疆迺理，迺宣迺亩。自西徂东，周
爰执事。乃召司空，乃召司徒，俾立室家。其绳则直，缩”
版以载。作庙翼翼，救之陾陾度之，薨薨筑之，登登《削
屡》冯冯。百堵皆兴，鼛鼓弗胜。迺立皋门，皋门有伉。迺
立应门，应门将将。迺立冢土，戎丑攸行，“肆不殄厥愠，
亦不陨厥问。柞棫拔矣，行道兑矣。混夷駾矣，维其喙
矣。虞芮质厥成，文王蹶厥生。予曰有疏附，予曰有先
后，予曰有奔奏，予曰有御侮。”

〈朱注〉此周公《戒成王之诗》。追述太王始迁岐周，以开王业，而文王因之以受天命也。

按《皇矣》篇：“皇矣上帝，临下有赫。监观四方，求民之莫。
维此二国，其政不获。维彼四国，爰究爰度。上帝耆之憎其式廓。乃眷西顾，此维与宅。作之屏之，其菑其翳。
修之平之，其灌其栵。启之辟之，其柽其椐。攘之剔之，
其檿其柘。帝迁明德，串夷载路。天立厥配，受命既固。
帝省其山，柞棫斯拔，松柏斯兑。帝作邦作对，自大伯”
王季。维此王季，因心则友。则友其兄，则笃其庆，载锡
之光，受禄无丧，奄有四方。维此王季，帝度其心，“貊其
德音。其德克明，克明克类，克长克君。王此大邦，克顺
克比。比于文王，其德靡悔。既受帝祉，施于孙子。”

〈朱注〉此叙太王、太伯、王季之德。

按《史记周本纪》：公叔祖类卒，子古公亶父立。古公亶
父复修后稷、公刘之业，积德行义，国人皆戴之。薰育
戎狄攻之，欲得财物予之；已复攻，欲得地与民。民皆
怒，欲战，古公曰：“有民立君，将以利之。今戎狄所为攻
战，以吾地与民，民之在我与其在彼何异？民欲以我
故战，杀人父子而君之，予不忍为。”乃与私属遂去豳，
渡漆、沮，逾梁山，止于岐下。豳人举国扶老携幼，尽复
归古公于岐下。及他旁国，闻古公仁，亦多归之。于是
古公乃贬戎狄之俗，而营筑城郭室屋，而邑别居之，
作《五官有司》。民皆歌乐之，颂其德。

按《吴越春秋》，“古公去邠，处岐周，居三月成城郭，一年
成邑，二年成都，而民五倍其初。”

按：《竹书纪年》：“武乙元年，邠迁于岐周。三年，命周公亶
父赐以岐邑。”

按《路史》，泰公生亶父，是为古公。泰王避熏育居岐阳，
实始剪商。

按：《通鉴前编》：“小乙二十六祀，古公亶父自邠迁于岐，
改国号曰周。”

帝武丁四十一祀。周亶父生子季历。

按：《史记周本纪》：“古公有长子曰太伯，次曰虞仲。太姜
生少子季历。”

按《路史》：“古公复娶于骀，曰泰姜，生泰伯仲雝、季历。”
按《通鉴前编》：“殷王高宗武丁，四十有一祀周古公亶
父，生子季历。”

帝祖甲二十八祀。姬昌生亶父，薨，季历嗣位。

按《诗经大雅·摰仲氏任》：“自彼殷商，来嫁于周，曰嫔于
京。乃及王季，维德之行。太任有身，生此文王。维此文
王，小心翼翼，昭事上帝，聿怀多福。厥德不回，以受方
国。”

按《史记·周本纪》：季历娶太任，生昌，有圣瑞。古公曰：“我
世当有兴者，其在昌乎？”长子泰伯、虞仲知古公欲立
季历以传昌，乃二人亡如荆蛮，文身断发，以让季历。
古公卒，季历立，是为公季。公季修古公遗道，笃于行
义，诸侯顺之。

按：《竹书纪年》：“武乙二十一年，周公亶父薨。”

按《吴越春秋》：古公三子，长曰太伯，次曰仲雍，一名虞
仲，少曰季历。季历娶太任，生子昌。古公知昌，欲传国
以及昌，曰：“兴王者其在昌乎？”太伯、仲雍望风知指。古
公病，二人托名采药于衡山，遂之荆蛮国，民君事之，
号为勾吴。古公病将卒，令季历让国于太伯，而三让
不受。故云“太伯三以天下让。”

按《通鉴前编》：“殷王祖甲二十有八祀，周世子季历生
子昌，周古公亶父薨，少子季历嗣立。”

帝武乙二十四祀，周师伐程，战于毕，克之。

按：《竹书纪年》云云。

帝武乙三十祀，周师伐义渠，乃获其君以归。

按：《竹书纪年》云云。

帝武乙三十四祀，周公季历来朝，王赐地三十里，玉
十玨，马十匹。

按：《竹书纪年》云云。

帝武乙三十五祀。周公季历伐西落鬼戎。

按：《竹书纪年》云云。

帝太丁二祀，周伐燕京之戎。

按：《竹书纪年》：“太丁二年，周公季历伐燕京之戎，败绩。”

〈按文丁即太丁〉

按：《通鉴前编》：“太丁二祀，周公季历伐燕京之戎。
帝乙元祀，命周公季历为牧师，又命为侯伯。”

按：《竹书纪年》：“文丁四年，周公季历伐余无之戎，克之，
命为牧师。七年，周公季历伐始呼之戎，克之。”

按《通鉴前编》：“殷王帝乙元祀，周公季历伐余无之戎，
受王命为牧师。周公季历伐始呼翳徒之戎，王赐之
圭瓒秬鬯，为侯伯。”

帝乙七祀，“周公季历薨，子昌嗣。”

按《史记·周本纪》：“公季卒，子昌立，是为西伯。西伯曰文
王，遵后稷、公刘之业，则古公、公季之法，笃仁，敬老，慈
少。礼下贤者，日中不暇食以待士。士以此多归之。伯
夷、叔齐在孤竹，闻西伯善养老，盍往归之。”太颠、闳夭、
散宜生、鬻子、辛甲大夫之徒皆往归之。

按：《竹书纪年》：“文丁十一年，周公季历伐翳徒之戎，获
其三大夫来献，王杀季历。”

〈注〉王嘉季历伐戎之功，锡之圭瓒秬鬯，九命为伯。既而执诸塞库，季历遂困而死，世因谓“文丁杀季

历。〈按：《竹书纪年》上二则皆作文、丁时事，今以《通鉴》为主，仍两存之。〉

按：《通鉴前编》：“帝乙七祀，周公季历薨，世子昌嗣。”

〈注〉按：《世本》自不窋、公刘至季历已有十七世。《史记》拘于十五王文始平之之数，遂谓后稷之子为不窋，曾孙为公刘。前既缺代，又自公非已后缺四世不书。皇甫氏不得其说，遂以四世为字，而组绀又自有四名。独《索隐》觉其非而不明辨。《路史》已明辨而不断十五王之说。今按：公刘之世云：周道之兴，自此而始，京师之名亦始此。《国语》“十五王”之说，自公刘数至文王耳，然又安知非“祖功宗德”之云周世世修德，贤圣之君十五作而至于文王乎？

帝乙十二祀周，西伯治岐周，发政施仁，凤凰鸣于岐
山。

按：《通鉴前编》云云。

帝乙十五祀，岐周地震。

按：《通鉴前编》云云。

〈注〉《通志》曰：文王即位之八年，六月，寝疾，五日而地震，东西南北，不出郊圻。有司曰：“地震为人主也。”群臣皆恐，欲跅其城以移之。文王曰：“天之见妖，以罚有罪。我若有罪，若何逃罚？率德改行，其可免乎？”于是谨其礼秩皮革，以交诸侯，饬其辞令币帛，以礼俊士，颁其爵级田畴，以赏有功。未几疾愈。

帝乙二十三祀，“西伯昌”，生子发。

按《诗经大雅》：“天监在下，有命既集。文王初载，天作之
合。在洽之阳，在渭之涘。文王嘉止，大邦有子。大邦有
子，伣天之妹。文定厥祥，亲迎于渭。造舟为梁，不显其
光。有命自天，命此文王。于周于京。缵女维莘，长子维
行，笃生武王。保右命尔，燮伐大商。”

按：《通鉴前编》：“帝乙二十三祀，周西伯昌生子发。”

〈目〉《通志》曰：“太姒号文母，文王治外，文母治内，文王之业，赖文母之助为多。太姒生十子，长伯邑考，次武王发，次管叔鲜，次周公旦，次蔡叔度，次曹叔振铎，次郕叔武，次霍叔处，次康叔封，季曰聃季载。”又有滕、毛、郜、雍、毕、原、丰、郇八国，皆文王子也。　《大纪》曰：“昌为世子，娶于有莘氏，曰太姒。太姒不妒忌，而西伯有内行，此德政”之所以流行，而风化之所以大兴也。

帝乙二十四祀，命西伯昌，拒昆夷，备𤞤狁。

按：《通鉴前编》云云。

〈目〉卫氏《诗序》曰：“文王之时，西有昆夷之患，北有𤞤狁之难。以天子之命，命将帅，遣戍役，以守卫中国。

帝辛元祀，王即位，居殷，命九侯，周侯、邘侯。”

按：《竹书纪年》云云。

帝辛六祀西伯初禴于毕。

按：《竹书纪年》云云。

帝辛十一祀，囚西伯于羑里。

按《史记殷本纪》：纣以西伯昌九侯鄂侯为三公。九侯
有好女，入之纣。九侯女不憙淫，纣怒杀之，而醢九侯。
鄂侯争之，彊辨之疾，并脯鄂侯。西伯昌闻之窃叹。崇
侯知之，以告纣，纣囚西伯羑里。　按《周本纪》：崇侯虎
谮西伯于殷。纣曰：“西伯积善累德，诸侯皆向之，将不
利于帝。”帝纣乃囚西伯于羑里。

按《竹书纪年》：“帝辛二十一年春正月，诸侯朝周，伯夷、
叔齐自孤竹归于周。”二十三年，囚西伯于羑里。
按《通鉴前编》：“帝辛十有一祀醢九侯，鄂侯谏脯之，囚
西伯于羑里。”

帝辛十二祀，周西伯演《易》于羑里。

按：《通鉴前编》云云。

帝辛十三祀，释西伯。西伯献地除刑，因命专征伐。
按《史记殷本纪》：“西伯之臣闳夭之徒，求美女奇物善
马以献纣。纣乃赦西伯。西伯出而献洛西之地，以请
除炮烙之刑。纣乃许之，赐弓矢斧钺，使得征伐为西
伯。”　按《周本纪》：“纣囚西伯于羑里。闳夭之徒患之，乃
求有莘氏美女、骊戎之文马，有熊九驷，他奇怪物，因
殷嬖”臣费仲而献之纣，纣大说，曰：“此一物足以释西
伯，况其多乎？”乃赦西伯，赐之弓矢斧钺，使西伯得征
伐。曰：谮西伯者，崇侯虎也。西伯乃献洛西之地，以请
纣去炮烙之刑，纣许之。

按《竹书纪年》：“帝辛二十九年，释西伯诸侯，逆西伯归
于程。”

按《通鉴前编》：“帝辛十有三祀，释西伯。西伯因献洛西
之地，请除炮烙之刑。从之。遂赐西伯弓矢𫓧钺，使得
专征伐。”

〈目〉《大纪》曰：“周之臣子日夜忧惧，谋救其君父者，无所不至，竭国中珍宝良马，使闳夭、太颠来献。诸侯忧惧，入见请昌。盖是时西有昆夷之患，北有𤞤狁之难，纣乃召昌释之，因献洛西之地，请除炮烙之刑。纣大喜，许之，赐之弓矢𫓧钺，使专征伐，为西方诸侯伯。”

帝辛十四祀，虞芮质成于周。

按《史记周本纪》：“西伯阴行善，诸侯皆来决平。于是虞芮之人有狱不能决，乃如周。入界，耕者皆让畔，民俗
皆让长。虞、芮之人未见西伯，皆惭，相谓曰：‘西伯盖受
命之君’。”

按：《通鉴前编》：“帝辛十有四祀，虞芮质成于周。”

〈目〉《诗传》曰：虞芮之君，相与争田，久而不平，乃相与朝周。入其境，则耕者让畔，行者让路。入其邑，男女异路，班白者不提挈。入其朝，士让为大夫，大夫让为卿。二国之君感而相谓曰：“我等小人，不可以履君子之庭。”乃相让，以其所争之田为闲田而退。天下闻之而归者四十馀国。

帝辛十五祀，西伯伐犬戎，得吕尚为师。

按《史记齐太公世家》，太公望吕尚者，东海上人。其先
祖尝为四岳，佐禹平水土，甚有功。虞夏之际封于吕，
或封于申，姓姜氏，从其封姓，故曰吕尚。吕尚盖尝穷
困年老矣，以渔钓奸周西伯。西伯将出猎，卜之曰：“所
获非龙非彨，非虎非罴，所获乃霸王之辅。”于是周西
伯猎，果遇太公于渭之阳，与语大说，曰：“自吾先君太
公曰：‘当有圣人适周，周以兴’。子真是耶？吾太公望子
久矣。”故号之曰太公望。载与俱归，立为师。或曰：“太公
博闻，尝事纣，纣无道，去之。游说诸侯，无所遇，而卒西
归周西伯。”或曰：吕尚处士，隐海滨。周西伯拘羑里。散
宜生闳夭素知而招吕尚，吕尚亦曰：“吾闻西伯贤，又
善养老，盍往焉。”三人者为西伯求美女奇物，献之于
纣，以赎西伯，西伯得以出反国。言吕尚所以事周虽
异，要之为文武师。周西伯昌之，脱羑里归吕尚，阴谋
修德，以倾啇政，其事多兵权与奇计。故后世之言兵
及周之阴权，皆宗太公为本谋。周西伯政平。及断虞
芮之讼，而诗人称西伯受命曰：文王伐崇、密、须、犬夷，
大作丰邑，天下三分，其二归周者，太公之谋计居多。
按《竹书纪年》：“帝辛三十一年，西伯治兵于毕，得吕尚
以为师。”

按《通鉴前编》：“帝辛十五祀，周西伯得吕尚，立为师。
帝辛十六祀，西伯伐密须，遂都于程。”

按《诗经大雅》：“帝谓文王，无然畔援，无然歆羡，诞先登
于岸，密人不恭，敢距大邦，侵阮徂共。王赫斯怒，爰整
其旅，以按徂旅，以笃周祜，以对于天下。依其在京，侵
自阮疆。陟我高冈，无矢我陵。我陵我阿，无饮我泉。我
泉我池，度其鲜原。居岐之阳，在渭之将。万邦之方，下
民之王。”

按《汲冢周书大匡》解：“维周王宅程三年，遭天之大荒，
作大匡以诏牧其方，三州之侯咸率。王乃召冢卿、三
老、三吏、大夫、百执事之人，朝于大庭，问罢病之故，政
事之失，刑罚之戾，哀乐之尤，宾客之盛，用度之费，及
关市之征，山林之匮，田宅之荒，沟渠之害，怠堕之过，
骄顽之虐，水旱之菑，曰不穀不德，政事不时，国家罢”
病，不能胥匡。二三子尚助不穀。“官考厥职，乡问其人，
因其耆老及其总害，慎问其故，无隐乃情。及某日以
告于庙，有不用命，有常不赦。”王既发命，入食不举，百
官质方。〈阙〉不食。饔及期日质明，王麻衣以朝，朝中无
采衣。官考其职，乡问其利，因谋其菑，旁匡于众，无敢
有违，诘退骄顽，方收不服，慎惟怠墯，什伍相保，动劝
游居，事节时茂。农夫任户，户尽夫出。农廪分乡，乡命
受粮，程课物征，躬竞比藏。藏不粥，籴籴不加。均赋洒
其币，乡正保贷，成年不偿。信诚匡助，以辅殖财。财殖
足食，克赋为征。数口以食，食均有赋。外食不赡。开关
通粮，粮穷不转，孤寡不废。滞不转留，戍城不留。〈阙〉足
以守，出旅分均，驰车送逝，旦夕运粮。于是告四方，游
旅旁生忻通，津济道宿，所至如归。币租轻，乃作母以
行其子，易资贵贱，以均游旅，使无滞。无粥熟，无室市，
权内外以立均，无蚤暮，闾次均行，众从，积而勿〈阙〉“以
罚助均，无使之穷。平均无乏，利民不淫。无播蔬，无食
种，以数度，多少省用，祈而不宾。祭服漱不制，车不雕
饰，人不食肉，畜不食谷，国不乡射，乐不墙合。墙屋有
补无作，资农不败务。非公卿不宾，宾不过具，哭不留
日，登降一等。庶人不独葬，伍有植，送往迎来亦如之。
有不用命有常，不违　程典，解维三月，既生魄，文王”
合六州之侯，奉勤于商。商王用宗谗，震怒无疆。诸侯
不娱，逆诸文王。文王弗忍，乃作《程典》，以命三忠，曰“助
余。”体民，无小不敬，如毛在躬，拔之痛无不省，政失患
作，作而无备，死亡不诫，诫在往事，备必慎备。思地思
地，慎制，思制，慎人，思人，慎德德开，开乃无患。慎德必
躬恕，恕以明德，德当天而慎下。下为上贷。力竞以让，
让德乃行。慎下必翼上，上中立而下比。争省和而顺，
慎同携乃争，和乃比。比事无政，无政无选，无选民乃
顽，顽乃害上。故选官以明训，顽民乃顺。慎守其教，小
大有度，以备菑寇。协其三族，固其四援，明其伍侯，习
其武诫，依其山川，通其舟车，利其守务。士大夫不杂
于工商，士之子不知义不可以长幼；工不族居，不足
以给官；族不乡别，不可以入惠。为上不明，为下不顺，
无丑轻其行，多其愚，不习慎地，必为之图，以举其物，
物其善恶，度其高下，利其陂沟，爱其农时，修其等列务其土实，差其施赋，设得其宜，宜协其务，务应其趣，
慎用必爱，工攻其材，商通其材，百物鸟兽鱼鳖，无不
顺时生穑省用，不滥其度。津不行火，薮林不伐，牛羊
不尽，齿不屠，土，劝不极美，美不害用，用乃思慎。〈阙〉备
不敬，不意多。〈阙〉“用寡立亲”，“用胜怀远”，远格而迩，安于
安，思危于始，思终于迩，思备于远，思近于老，“思行不
备”，无违严戒。

按《竹书纪年》：“帝辛三十二年，五星聚于房，有赤鸟集
于周社。密人侵阮，西伯帅师伐密。三十三年，密人降
于周，师遂迁于程。王锡命西伯，得专征伐。”

按《路史》：“季历居程，古公属焉。季历再世而兴，周文王
因之。”

按《通鉴前编》：“帝辛十有六祀，西伯伐密须，遂都于程。”

〈目〉《通志》曰：初，文王问太公孰可伐，太公曰：“密须。”管叔曰：“其君强，明伐之不可。”太公曰：“先王伐逆不伐顺；伐险不伐易。”遂自阮徂共而及密须，密须之人，自缚其君而归。

帝辛十七祀，西伯伐耆。

按：《通鉴前编》云云。

帝辛十八祀，“西伯伐邘。”

按：《通鉴前编》云云。

帝辛十九祀，西伯伐崇，徙都于丰，作灵台。

按《诗经大雅皇矣》篇：帝谓文王：“予怀明德，不大声以
色，不长夏以革，不识不知，顺帝之则。”帝谓文王，“询尔
仇方，同尔兄弟，以尔钩援，与尔临冲，以伐崇墉。临冲
闲闲，崇墉言言，执讯连连，攸馘安安。是类是祃，是致
是附，四方以无侮。临冲茀茀，崇墉仡仡，是伐是肆，是
绝是忽，四方以无拂。”　按《灵台》篇：“经始灵台，经之营
之，庶民攻之，不日成之。经始勿亟，庶民子来。”“王在灵
囿，麀鹿攸伏。麀鹿濯濯，白鸟翯翯。王在灵沼，于牣鱼
跃。虡业维枞，贲鼓维镛。于论鼓钟，于乐辟廱。于论鼓
钟，于乐辟廱。鼍鼓逢逢，蒙瞍奏公。”

〈大全〉丰城朱氏曰：“言《辟廱》之教育，而必言其乐之和者，以见鼓舞作兴之有其术也。”

按《文王有声》篇：“文王受命，有此武功。既伐于崇，作邑
于丰。文王烝哉！筑城伊淢，作丰伊匹。匪棘其欲，遹追
来孝，王后烝哉？王公伊濯，维丰之垣。四方攸同，王后
维翰，王后烝哉！丰水东注，维禹之绩。四方攸同，皇王
维辟，皇王烝哉！”

〈朱注〉《丰》即崇国之地，文王营丰邑之城，因旧沟为限而筑之，其作邑居，亦称其城而不侈大。

按《左传》：“文王闻崇德乱而伐之，军三旬而不降。退修
政教而复伐之，因垒而降。”

按《史记·周本纪》：虞芮如周之明年，伐犬戎。明年，伐密
须。明年，败耆国。殷之祖伊闻之惧，以告帝纣。纣曰：“不
有天命乎？是何能为？”明年，伐邘。明年，伐崇侯虎，而作
丰邑，自岐下而徙都丰。明年，西伯崩，太子发立，是为
武王。

按《竹书纪年》：“帝辛三十四年，周师取耆及邘，遂伐崇，
崇人降。冬十二月，昆夷侵周。三十五年，周大饥，西伯
自程迁于丰。三十六年，春正月，诸侯朝于周，遂伐昆
夷。西伯使世子发营镐。三十七年，周作辟雍。三十九
年，大夫辛甲出奔周。四十年，周作灵台。王使胶鬲求
玉于周。”

按《通鉴前编》：“帝辛十有九祀，西伯伐崇，因作丰邑，徙
都之。周西伯立灵台。”

〈目〉《礼疏》曰：“文王立灵台，于时年九十六也。”

帝辛二十祀，“西伯昌薨，子发立。”

按《竹书纪年》：“帝辛四十一年春三月，西伯昌薨。”
按《通鉴前编》：“帝辛二十祀，西伯昌薨，世子发嗣立。”

〈目〉《大纪》曰：西伯寝疾，谓世子曰：“见善勿怠，时至勿疑，去非勿处，此三者，道之所以止也。”世子再拜受教。西伯薨，葬于毕。

帝辛　　　祀西伯发，作“《辟廱》于镐。”

按《诗经大雅文王有声》篇：“镐京辟廱，自西自东，自南
自北，无思不服，皇王烝哉！”

〈朱注〉镐京，武王所营也。在丰水东，去丰邑二十五里。《张子》曰：“周家自后稷居邰，公刘居豳，太王邑岐，而文王则迁于丰，至武王又居于镐。当是时，民之归者日众，其地有不能容，不得不迁也。《灵台》《辟廱》，文王之学也。镐京《辟廱》，武王之学也。至此始为天子之学矣。”此言武王徙居镐京，讲学行礼而天下自服也。

考卜维王，宅是镐京。维龟正之，武王成之。“武王烝哉！”

〈朱注〉《宅》，居正决也。“成之”，作邑居也。

帝辛二十七祀周，西伯发生元子诵。

按：《通鉴前编》云云。

〈目〉《大纪》曰：“西伯纳吕尚之女曰邑姜为妃。邑姜贤，立未尝倚，坐未尝倨，怒未尝厉。是年生子诵

帝辛，三十一祀，西伯东观兵戡黎。”

按《书经，西伯既戡黎》，祖伊恐，奔告于王曰：“天子！天既讫我殷命，格人元龟，罔敢知吉。非先王不相我后人，
惟王淫戏用自绝。故天弃我，不有康食，不虞天性，不
迪率典。今我民罔弗欲丧，曰：‘天曷不降威？大命不挚。
今王其如台’？”王曰：“‘呜呼！我生不有命在天’。祖伊反曰：
‘呜呼！乃罪多参在上，乃能责命于天。殷之即丧，指乃’”
功，“不无戮于尔邦。”

按《通鉴前编》：“帝辛三十有一祀周西伯东观兵戡黎，
商亡。”

武王十三年，伐商王辛，遂有天下。

按《书经泰誓》：“惟十有三年春，大会于孟津。”

按《史记周本纪》：武王即位，太公望为师，周公旦为辅，
召公、毕公之徒左右王师，修文王绪业。九年，武王上
祭于毕东，观兵至于盟津，为文王木主，载以车。中军。
武王自称太子发，言奉文王以伐，不敢自专。乃告司
马、司徒、司空诸节：“齐栗，信哉！予无知！以先祖有德臣，
小子受先功，毕力赏罚，以定其功。”遂兴师。师尚父号
曰：“总尔众庶，与尔舟楫，后至者斩！”武王渡河，中流，白
鱼跃入王舟中，武王俯取以祭。既渡，有火自上复于
下，至于王屋，流为乌，其色赤，其声魄云。是时诸侯不
期而会盟津者八百诸侯。诸侯皆曰：“纣可伐矣。”武王
曰：“女未知天命，未可也。”乃还师归。居二年，闻纣昏乱，
暴虐滋甚，杀王子比干，囚箕子。太师疵、少师强抱其
乐器而奔周。于是武王遍告诸侯曰：“殷有重罪，不可
以不毕伐。”乃遵文王，遂率戎车三百乘，虎贲三千人，
甲士四万五千人，以东伐纣。十一年十二月戊午，师
毕渡盟津，诸侯咸会，曰：“孳孳无怠。”武王乃作《泰誓》，告
于众庶。二月甲子昧爽，武王朝至于商郊牧野，乃誓。
武王左杖黄钺，右秉“白旄，以麾誓已，诸侯兵会者车
四千乘，陈师牧野。帝纣闻武王来，亦发兵七十万人
距武王。武王使师尚父与百夫致师，以大卒驰帝纣
师。纣师虽众，皆无战之心，心欲武王亟入，纣师皆倒
兵以战，以开武王，武王驰之，纣兵皆奔畔纣。纣走反
入，登于鹿台之上，蒙衣其珠玉，自燔于火而死。